VID vitenskapelige høgskole

VID vitenskapelige høgskole er en norsk vitenskapelig høgskole med hovedsete på Frøen i Oslo (studiested Diakonhjemmet, samlokalisert med søstervirksomheten Diakonhjemmet Sykehus) og andre studiesteder i Bergen, Stavanger og Tromsø som driver forskning og tilbyr studier på alle nivåer opp til doktorgrad innen helse- og sosialfag, teologi, diakoni, samfunnsvitenskap, pedagogikk og ledelse. VID har rundt 50 studieprogrammer. Sykepleierutdanning er det største studieprogrammet og den tradisjonelle kjernevirksomheten, og høgskolen tilbyr også en rekke mastergrader innen f.eks. klinisk sykepleie, sosialt arbeid og barnevern. Høgskolen tilbyr også studier i andre helseprofesjoner og profesjonsstudiet i teologi (cand.theol.).
VID er et datterselskap av stiftelsen Diakonhjemmet, en selvstendig og ideell diakonal institusjon innenfor Den norske kirke. VID ble etablert i 2016 gjennom en sammenslåing av Diakonhjemmet Høgskole med flere mindre høgskoler med historie som går tilbake til 1843. Studiested Diakonhjemmet, som er VIDs hovedsete og største campus, ligger på Frøen i Oslo ved siden av søstervirksomheten Diakonhjemmet Sykehus som også eies av Diakonhjemmet. VID hadde per 2022 rundt 6 000 studenter og nesten 700 ansatte. VID er en av tre private vitenskapelige høgskoler i Norge, ved siden av BI og MF. VID har et mål om å bli et helsefaglig orientert universitet.


== Historie ==
VID vitenskapelige høgskole ble etablert i 2016 gjennom en fusjon mellom Diakonhjemmet Høgskole med flere mindre høgskoler: Haraldsplass diakonale høgskole, Høgskolen Betanien og Misjonshøgskolen. I 2018 ble også Høyskolen Diakonova en del av VID, og hele virksomheten i Oslo ble samlokalisert ved studiested Diakonhjemmet i 2020.Høgskolen har Det Norske Diakonhjem (som også eier Diakonhjemmet Sykehus) som majoritetseier og dermed morselskap, samt flere andre mindre eiere. Bokstavene VID står for «vitenskapelig, internasjonal og diakonal».VID har rundt 50 studieprogrammer innen helse- og sosialfag, teologi, diakoni, samfunnsvitenskap, pedagogikk og ledelse, herunder to ph.d.-programmer i henholdsvis diakoni, verdier og profesjonell praksis, og teologi og religion. VID arbeider også for å utvikle et ph.d.-program i helsevitenskap. Sykepleierutdanning er VIDs største studieprogram, og høgskolen samarbeider nært med søstervirksomheten Diakonhjemmet Sykehus som det er samlokalisert med. Høgskolen har også studier i andre helseprofesjoner, og vurderer etablering av profesjonsstudium i psykologi på sikt.


=== Diakonhjemmet Høgskole ===

Diakonhjemmet ble etablert i 1890. Primus motor for opprettelsen av Diakonhjemmet var presten og redaktøren Hartvig Halvorsen (1854–1910), som også var sentral i etableringen av Menighetsfakultetet. Han opprettet et lite pleiehjem/sykehus der vordende diakoner kunne få sin sykepleiefaglige utdannelse og der pasientene skulle behandles på kyndig vis og «i Kristi kjærlighets ånd». Det som startet med ti diakonelever ved et klosteraktig pleiehjem i Kristiania vokste siden langsomt og sikkert og ble en veltilpasset privat institusjon som drev innenfor offentlige helse- og utdanningsplaner. Diakonhjemmet Høgskole var heleid av stiftelsen Diakonhjemmet.


=== Haraldsplass diakonale høgskole ===
I 1871 sendte Cathinka Guldberg to diakonisser til Bergen for å arbeide der. I 1873 etablerte de et diakonissehjem som en stasjon under diakonissehuset i Christiania. 1. mai 1918 tok Bergen Diakonissehjem i mot sin første elev, Anna Bysheim. Dette regnes også som stiftelsesåret for Bergen diakonissehjem som eget moderhus. Søstersamfunnet med forstander og forstanderinne i spissen var bærebjelken i virksomheten. Skolen var lenge en integrert del av Haraldsplass Diakonale Sykehus, men fikk egen rektor fra 1970. I 2008 endret Bergen diakonissehjem navn til Haraldsplass Diakonale høgskole og 12. august 2011 ble høgskolen institusjonsakkreditert. I 2012 ble høgskolen et ideelt aksjeselskap. Haraldsplass diakonale høgskole er lokalisert mellom Haraldsplass Diakonale Sykehus og Haukeland universitetssykehus i Ulriksdal, Bergen, og er nå VID Bergen, studiested Haraldsplass.


=== Høgskolen Betanien ===
Betanien sykepleierskole ble stiftet 1. oktober 1923 da Stiftelsen Betanien i Bergen startet egen sykepleierskole på Kalfaret i Bergen. Stiftelsen Betanien er en stiftelse knyttet til Metodistkirken i Norge. Stiftelsen Betanien hadde i 1923 allerede drevet utdanning av sykepleiere i samarbeid med Bergen kommunale sykehus siden 1908. Skolen ble høgskole i 1982 og skiftet da navn til Betanien sykepleierhøgskole. I 2003 skiftet høgskolen på nytt navn til Betanien diakonale høgskole, og den 1. august 2013 endret høgskolen navn til Høgskolen Betanien i forbindelse med at den ble et ideelt aksjeselskap. I april 2014 fikk høgskolen status som akkreditert høgskole. Høgskolen Betanien, nå VID omtalt som VID Bergen, studiested Betanien ligger i Fyllingsdalen i Bergen.


=== Misjonshøgskolen ===
Misjonshøgskolen ble grunnlagt i 1843 i Stavanger og er den tredje eldste institusjonen for høyere utdanning i Norge, etter Krigsskolen (1750) og Universitetet i Oslo (1811). Misjonshøgskolen var den første høgskolen med fokus på verden utenfor Europa. Det var også den første høgskolen med afrikanske studenter (fra 1860-tallet), og det var en høgskole som utover 1800- og første del av 1900-tallet gav mulighet for presteutdanning for ungdom fra fattige lag i befolkningen. I 2011 ble Misjonshøgskolen en vitenskapelig høgskole med studietilbud innen teologi, religion, kultur og samfunn. Misjonshøgskolen var eid av Det Norske Misjonsselskap, og ble i 2006 organisert som et aksjeselskap.


=== Høyskolen Diakonova ===
Høyskolen Diakonova var en privat skole i Oslo som tilbød sykepleierutdanning og andre helsefaglige høgskolestudier. Skolen ble opprettet i 1916 og het frem til 2005 Menighetssøsterhjemmets Høgskole. Skolen var eiet av Stiftelsen Diakonova, som er en frittstående, selveiende diakoniinstitusjon innen Den norske kirke. 
Skolen tilbød sykepleierutdanning (bachelorgrad), mastergrad i diakoni, videreutdanning til helsesykepleier, kreftsykepleier, nyresykepleier, hygienesykepleier og utdanning innen diakoni og kristen sjelesorg. 
Skolen lå lenge i Rosenborggate nær Bislet. Fram til sommeren 2012 lå høyskolen i Linstows gate sammen med Høgskolen i Staffeldtsgate, men flyttet til lokaler i Fredensborgveien 24 Q i august 2012. 


== Kjente forskere ==


=== Professorer ===
Cathrine Bjorvatn, professor i medisinsk genetikk
Stephanie Dietrich, professor i teologi
Karen Synne Groven, professor i helsevitenskap
Kristin Heggdal, professor i sykepleievitenskap
Marit Helene Hem, professor i psykisk helsearbeid
Jana Midelfart Hoff, professor i medisin
Knut Holter, professor i teologi
Per Jensen, professor i familieterapi
Anne Kasén, professor i sykepleievitenskap
Kari Martinsen, professor i sykepleievitenskap
Ingunn Moser, professor i sosiologi
Ragnhild Johanne Tveit Sekse, professor i sykepleievitenskap
Sigríður Guðmarsdóttir, professor i teologi
Elin Bolle Strand, professor i psykologi
Arlene Vetere, professor i psykologi
Heidi Andersen Zangi, professor i sykepleievitenskap


=== Rektorer ===
2016–2019 Professor Ingunn Moser
2019– Professor Bård Mæland


== Studiesteder i Norge ==
Oslo
Bergen
Stavanger
Tromsø


== Faglig organisering ==
Under de ulike fakultet er tilhørende programområder listet


=== Fakultet for sosialfag ===
Campus Diakonhjemmet (Oslo)Bachelor i sosialt arbeid
Master- og videreutdanninger sosialt arbeid
Master- og videreutdanninger familieterapi


=== Fakultet for helsefag ===
Campus Diakonhjemmet (Oslo)Bachelor i sykepleie
Master- og viderereutdanninger, herunder mastergrader i klinisk sykepleie og avansert klinisk allmennsykepleieCampus BergenBachelor i sykepleie
VidereutdanningerCampus StavangerBachelor i ergoterapi
Bachelor i vernepleie
Master- og videreutdanninger


=== Fakultet for teologi, diakoni og ledelsesfag ===
Campus Diakonhjemmet (Oslo)Mastergrader i diakoni og verdibasert ledelseCampus StavangerTeologi, kultur og religionsvitenskap, herunder profesjonsstudiet i teologi (cand.theol.)


=== Misjons- og diakoniarkivet ===
Misjonsarkivet oppbevares på campus Stavanger. Diakoniarkivet holder i hovedsak til Oslo, men materialet fra Diakonhjemmet i Sandnes er overført til Stavanger. Hoveddelen av Diakoniarkivet består av materiale fra Diakonhjemmet i Oslo. 
De har også en del andre arkiver i sin samling, og arbeider for å samle inn og sikre ytterligere arkiv knytta til misjon og diakoni. 
En del av materialet fra arkivene er brukt for å lage artikler på Lokalhistoriewiki, gjennom et samarbeid mellom Misjons- og diakoniarkivet, VID og Norsk lokalhistorisk institutt.


== Sentre ==
Senter for diakoni og profesjonell praksis
Senter for misjon og globale studier
Senter for læring i profesjonsutdanning og praksis
Senter for interkulturell kommunikasjon
Senter for verdibasert ledelse og innovasjon


== Alumni ==
Karl Ludvig Reichelt
Lars Dahle
Tor Berger Jørgensen


== Studietilbud ==
Ph.d.Ph.d. i diakoni, verdier og profesjonell praksis
Ph.d. i helsevitenskap (under etablering)
Ph.d. i teologi og religionMasterMaster i avansert klinisk allmennsykepleie (Bergen)
Master i barnevern (Oslo)
Master i barnevernsarbeid (Oslo)
Master in Community Development and Social Innovation (Oslo, Stavanger)
Master i diakoni (Oslo)
Master i helsefremmende relasjonsarbeid (Oslo)
Master i helsefremmende tjenester til eldre (Oslo)
Master i klinisk sykepleie (Oslo, Bergen)
Master i familieterapi og systemisk praksis (Oslo)
Master i sosialt arbeid (Oslo)
Master i verdibasert ledelse (Oslo)
Master i interkulturelt arbeid (Stavanger)
Master i medborgerskap og samhandling (Stavanger)
Master i praktisk teologi (Stavanger)
Master i teologi og religionsstudier (Stavanger)BachelorBachelor i ergoterapi (Stavanger)
Bachelor i sosial bærekraft (Stavanger)
Bachelor i sosialt arbeid (Oslo)
Bachelor i sykepleie (Oslo, Bergen)
Bachelor i teologi (Stavanger)
Bachelor i vernepleie (Stavanger)VidereutdanningVidereutdanning i akuttmedisinsk sykepleie
Videreutdanning i avansert gerontologi
Videreutdanning i familieterapi og systemisk praksis
Videreutdanning i forebygging og håndtering av utfordrende atferd hos personer med utviklingshemming
Videreutdanning i konfliktarbeid og mekling
Videreutdanning i kreftsykepleie
Videreutdanning i livsstyrketrening
Videreutdanning i mindfulness
Videreutdanning i palliativ sykepleie
Videreutdanning i psykisk helsearbeid
Videreutdanning i psykososialt arbeid med barn og unge
Videreutdanning i rus og avhengighetsproblematikk
Videreutdanning i samspill og kommunikasjon med personer som har omfattende funksjonsnedsettelser
Videreutdanning i sosial kompetanse
Videreutdanning i sykepleie til pasienter med nyresykdom
Videreutdanning i veiledning


== Referanser ==
 https://www.vid.no/nyheter/bard-maeland-ny-rektor-pa-vid/


== Eksterne lenker ==
VID vitenskapelige høgskole, hjemmeside